Source: https://www.pravnenoviny.sk/judikat-ponukova-povinnost-zamestnavatela-pracovne-miesto-mimo-dohodnuteho-miesta-vykonu-prace
Timestamp: 2018-12-17 10:51:52+00:00
Document Index: 10106054

Matched Legal Cases: ['súd ', 'súd ', '§ 63', 'Súd ', '§ 63', 'súd ', '§ 63', 'súd ', 'súd ', 'súd ', '§ 63', 'súd ', '§ 54', '§ 63', 'súd ']

Judikát: Ponuková povinnosť zamestnávateľa – pracovné miesto mimo dohodnutého miesta výkonu práce? | Právne Noviny
Judikát: Ponuková povinnosť zamestnávateľa – pracovné miesto mimo dohodnutého miesta výkonu práce?
Je zamestnávateľ v prípade výpovede povinný ponúknuť zamestnancovi aj pracovné miesto mimo dohodnutého miesta výkonu práce? Alebo túto povinnosť nemá?
V Zbierke stanovísk Najvyššieho súdu SR a súdom 2/2018 vo veciach občianskoprávnych sa nachádza zaujímavé rozhodnutie Najvyššieho súdu SR, ktoré sa týka ponukovej povinnosti zamestnávateľa v prípade skončenia pracovného pomeru výpoveďou. O tejto povinnosti zamestnávateľa sme Vás bližšie informovali v jednom z predošlých článkov.
Dňa 25. septembra 2017 vydal Najvyšší súd SR rozsudok sp.zn. 8Cdo/132/2016, 8Cdo/133/2016 („rozsudok“), ktorý sa dostal do Zbierky stanovísk. V uvedenom rozsudku sa Najvyšší súd vyjadril k tomu
či je ponuková povinnosť zamestnávateľa splnená tým, že zamestnávateľ nemá možnosť zamestnanca ďalej zamestnávať v mieste, ktoré bolo dohodnuté ako miesto výkonu práce
či je možné z ustanovenia § 63 ods. 2 Zákonníka práce (zákon č. 311/2001 Z.z. Zákonník práce v platnom znení) vyvodiť povinnosť zamestnávateľa ponúknuť zamestnancovi aj pracovné miesto, ktoré je mimo dohodnutého miesta výkonu práce.
Súd prvej inštancie rozsudkom okrem iného vyhovel žalobe v časti domáhajúcej sa určenia neplatnosti výpovede z pracovného pomeru danej žalobkyni. Neplatnosť výpovede danej žalobkyni z dôvodu podľa § 63 ods. 1 písm. b/ Zákonníka práce určil súd prvej inštancie vychádzajúc z toho, že žalovaný nesplnil svoju povinnosť podľa § 63 ods. 2 písm. a/ Zákonníka práce ponúknuť žalobkyni iné vhodné pracovné miesto, hoci také voľné pracovné miesto mal na detašovanom pracovisku v Košiciach. Proti rozsudku súdu prvej inštancie podali odvolania obidve sporové strany.
Odvolací súd rozsudkom zmenil napadnutý rozsudok súdu prvej inštancie vo výroku o určení neplatnosti výpovede tak, žalobu v tejto časti zamietol. Zmenu rozsudku súdu prvej inštancie odvolací súd odôvodnil tým, že súd prvej inštancie nesprávne vyložil ustanovenie § 63 ods. 2 písm. a/ Zákonníka práce. Na rozdiel od neho totiž dospel k záveru, že uvedené ustanovenie vyžaduje od zamestnávateľa, aby zamestnancovi ponúkol všetky voľné pracovné miesta, ale v mieste, ktoré boli v pracovnej zmluve dohodnuté ako miesto výkonu práce, ktorým miestom ale v prípade žalobkyne bola Bratislava a nie Košice. Preto otázka, či na organizačnej pobočke žalovaného v Košiciach bolo voľné pracovné miesto, nebola podľa odvolacieho súdu významná z hľadiska splnenia ponukovej povinnosti žalovaným.
Proti rozsudku odvolacieho súdu podala žalobkyňa dovolanie. Poukazovala okrem iného i na skutočnosť, že podľa nej súd sa nevyrovnal argumentačne so skoršími súdnymi rozhodnutiami v obdobnej veci. Poukázala napríklad na judikát R 51/1997 („Nemožnosť zamestnanca ďalej zamestnávať znamená, že zamestnávateľ nemá pre zamestnanca žiadnu prácu; v tomto prípade musí ísť o absolútnu nemožnosť zamestnanca ďalej zamestnávať.“). Žalobkyňa v dovolaní, okrem iného, zdôraznila, že „ani priestorové obmedzenie ponukovej povinnosti nemusí nutne viesť k výpovedi. Pokiaľ zamestnávateľ ponúkne prácu mimo miesta výkonu práce a zamestnanec takúto ponuku príjme, dôjde v zmysle § 54 Zákonníka práce k dohode o zmene pracovných podmienok, teda k rovnakému právnemu úkonu, k akému by muselo prísť ak zamestnávateľ - odporca ponúkol navrhovateľke iný druh práce v mieste dohodnutom v pôvodnej pracovnej zmluve ako miesto výkonu práce.“ Žalobkyňa poukazovala na aplikačnú prax súdov, ktorá sa zhoduje v tom, že zamestnávateľ má povinnosť ponúknuť zamestnancovi „akékoľvek pracovné miesto“, ktoré je k dispozícii v čase dania výpovede.
Z odôvodnenia Najvyššieho súdu SR vyplynulo nasledovné:
Podľa ustanovenia § 63 ods. 2 Zákonníka práca v znení v čase dania výpovede zamestnávateľ môže dať zamestnancovi výpoveď, ak nejde o výpoveď pre neuspokojivé plnenie pracovných úloh, pre menej závažné porušenie pracovnej disciplíny alebo z dôvodu, pre ktorý možno okamžite skončiť pracovný pomer, iba vtedy, a) ak zamestnávateľ nemá možnosť zamestnanca ďalej zamestnávať, a to ani na kratší pracovný čas v mieste, ktoré bolo dohodnuté ako miesto výkonu práce. b) zamestnanec nie je ochotný prejsť na inú pre neho vhodnú prácu, ktorú mu zamestnávateľ ponúkol v mieste, ktoré bolo dohodnuté ako miesto výkonu práce alebo sa podrobiť predchádzajúcej príprave na túto inú prácu.
Z hľadiska tzv. ponukovej povinnosti zamestnávateľa preto:
nie je podstatné, či zamestnávateľ vôbec disponuje voľnými pracovnými miestami, t.j. bez ohľadu na to, kde sú tieto pracovné miesta
z hľadiska splnenia tejto hmotnoprávnej podmienky platnosti výpovede (okrem výpovede pre neuspokojivé plnenie pracovných úloh, pre menej závažné porušenie pracovnej disciplíny alebo z dôvodu, pre ktorý možno okamžite skončiť pracovný pomer) možno považovať za relevantné jedine to, či zamestnávateľ má toto miesto k dispozícii v MIESTE, ktoré bolo dohodnuté ako MIESTO výkonu práce.
Na základe vyššie uvedeného, Najvyšší súd SR dovolanie žalobkyne vo vyššie uvedenej veci ZAMIETOL.
#pracovné právo
#zamestnávateľ
#pracovné miesto
Aktuálne na rodičovskej dovolenke. Preto sa momentálne zaoberám predovšetkým pracovným právom, právom sociálneho zabezpečenia a rodinným právom. Som autorkou článkov na web stránke www.pravneprerodica.sk. Z časových dôvodov neodpovedám na emailové žiadosti o právnu radu.
Je možné skončenie pracovného pomeru v skúšobnej dobe so zamestnancom, ktorý je pracovne neschopný?…
Neuspokojivé plnenie pracovných úloh je jedným z dôvodov, pre ktorý môže zamestnávateľ ukončiť…
Nevyplatil Vám zamestnávateľ mzdu? Pomôže inšpektorát práce?
Je možné sa obrátiť na inšpektorát práce, ak Vám zamestnávateľ nevyplatil mzdu, prípadne ďalšie…
Môžete skončiť pracovný pomer so zamestnávateľom okamžite, ak Vám nevyplatil mzdu? Ako postupovať…